पाएं अपने शहर की ताज़ा ख़बरें और फ्री ई-पेपरडाउनलोड करें
खुद की जान जोखिम में डालकर कोरोना वॉरियर्स संक्रमितों को 24 घंटे सेवाएं दे रहे हैं। वहीं वॉरियर्स के संक्रमित होने की स्थिति में उन्हें यहां चिकित्सालय के वार्ड में भर्ती कराने की सुविधा नहीं है। बांसवाड़ा जिला मुख्यालय स्थित महात्मा गांधी राजकीय चिकित्सालय में ऐसी लापरवाही ने सेवारत स्टाफ की चिंताएं बढ़ा रखी हैं।
ऐसे हाल तब बने हुए हैं, जब सरकारी आदेश में सीधे तौर पर डॉक्टर्स और नर्सिंग स्टाफ के लिए 10 बेड रिजर्व रखने के आदेश हैं। सरकारी व्यवस्था की पालना को लेकर पड़ताल की तो चौंकाने वाला सच सामने आया। पता चला कि मुख्य चिकित्सालय परिसर में संचालित वार्ड के सभी बेड फुल हैं।
आदेश में स्पष्ट
27 अप्रैल को डीजीएचएस डॉ. सुनील कुमार की ओर से जारी गाइड लाइन के तहत कोविड अस्पताल में एक सुरक्षित साइड पर 5 से 10 बेड लगाए जाने के निर्देश हैं। आदेश के तहत इस व्यवस्था की अनदेखी नहीं की जाए। ये बेड केवल इमरजेंसी सेवाओं से जुड़े लोगों के लिए हों।
नोडल अधिकारी की ओर से इस व्यवस्था की पालना कराई जाएगी। भर्ती स्टाफ के लिए दवादयां, पानी, प्रोटीन युक्त भोजन, उपचार सावधानी सहित अन्य सुविधाएं मुहैया कराई जाएंगी। एमएस और डायरेक्टर स्तर के अधिकारियों की ओर से सभी ऐसे पेशेंट की नियमित तौर पर देखरेख की जाएगी। गाइड लाइन के अनुरूप यहां कोई विशेष व्यवस्था नहीं रखी गई है।
ऐसे हैं हालात
हकीकत पर गौर करें तो बांसवाड़ा जिला चिकित्सालय में वर्तमान में करीब 65 डॉक्टर और 4 सौ नर्सिंग स्टाफ है। इसमें भी करीब 20 डॉक्टर और इतना ही नर्सिंग स्टाफ वर्तमान में कोविड वार्ड में सेवाएं दे रहे हैं। इसके अलावा करीब 10 चतुर्थ श्रेणी स्टाफ भी है जो चिकित्सा स्टाफ के साथ हर समय सेवाएं देता है।
इनमें जरनल मेडिसिन से एमडी फिजिशियन के तौर पर डॉ. देवेश गुप्ता, जिनेश पण्ड्या, मयंक शर्मा, हरीश चरपोटा व दीपा कटारा यहां विशेष तौर पर सक्रिय हैं। इसके अलावा बाकी सब एमबीबीएस स्तरीय डॉक्टर्स हैं। इनमें भी करीब 12 डॉक्टर्स को अभी पैरफ्री यानी सीएचसी और पीएचसी से यहां लगाया गया है।
वहीं चिकित्सालय के कोविड वार्ड में 215 बेड की सुविधा है। इसके अलावा ज्योति बा फुले और टीएडी परिसर को जोड़कर कुल 291 बेड की सुविधा है। लेकिन, एमजी हॉस्पिटल में कोरोना वॉरियर्स के लिए अलग से किसी तरह की बेड सुविधा नहीं है।
कर रहे हैं व्यवस्था
उप मुख्य चिकित्सा एवं स्वास्थ्य अधिकारी और कोविड जिला प्रभारी डॉ. दीपक कुमार निनामा की मानें तो सरकारी आदेश उन्हें प्राप्त हो चुके हैं। कोरोना वॉरियर्स के लिए अलग से किसी तरह की बेड की सुविधा से उन्होंने इनकार किया, लेकिन आने वाले समय में यह सुविधा किए जाने की बात कही। उन्होंने कहा कि सीमित संसाधनों के कारण अभी दिक्कतें सामने आ रही हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva zho_Hant eng_Latn